google/wiki40b huggingface dataset:
Mandūrija

Istorija

Mandūrija buvo svarbi mesapių tvirtovė kovoje su Tarantu. Spartos karalius Archidamas III žuvo prie Mandūrijos sienų 338 m. pr. m. e., kai bandė padėti Tarantui (Plutarchas Mandūriją vadino Mandonion). Miestas sukilo prieš Hanibalą, bet buvo užimtas 209 m. pr. m. e.
Plinijus Vyresnysis mini Mandūriją savo Gamtos istorijoje. Jis apibūdino šulinį su nekintančiu vandens lygiu. Nesvarbu kiek vandens pasemta, lygis nesikeičia. Iš šulinio centro auga migdolo medis. Šis šulinys išliko.
Miestą sugriovė saracėnai X a. Gyventojai atstatė miestą ir pavadino Kasalnovu. 1700 m. sugrįžo senasis pavadinimas.

Primitivo di Manduria

Primitivo di Manduria yra stiprus, sunkus raudonas vynas. Jo kokybė Italijoje pripažįstama šimtmečiais. Anksčiau jį maišė su komerciškai sėkmingesniais Šiaurės Italijos vynais. Buvo tikimasi, kad Mandūrijos primityvas suteiks gilumą. Dėl komercializacijos stokos šis vynas beveik nežinomas už Italijos ribų.
Paaiškėjo, kad primityvo vynuogių veislė genetiškai panaši į Kalifornijos Zinfandel. Manoma, kad primityvo veislė atsirado Senovės Graikijoje ir Antikos laikais buvo atgabenta į Pietų Italiją.
Primitivo di Manduria DOC sudaro 100% Primityvo vynuogės. Alkoholio vyne būna labai daug - apie 14%.
Kanopus

Pavadinimas

Kanopus graikų mitologijoje – Spartos karaliaus Menelajo laivo vyresnysis Trojos karo metu. Pagal kitą versiją – tai koptų žodis Kahi Nub ('Aukso Žemė').

Populiarioje kultūroje

Arakis, pramanyta dykumos planeta Frenko Herberto romanų serijoje „Kopa“, yra trečioji planeta, skriejanti aplink Kanopaus žvaigždę.
Smėlio laikrodis

Smėlio laikrodis – priemonė laiko tarpui nustatyti, sudaryta iš dviejų indų, sujungtų siauru praėjimu. Prieš pradedant matuoti laiką vienas jų būna iš dalies užpildytas smėliu. Laikotarpis, per kurį smėlis iš vieno indo persipila į kitą, gali būti nuo keleto sekundžių iki keleto valandų.
Smėlio laikrodis buvo išrastas senovėje. Europoje jis paplito viduramžiais. Laivuose buvo naudojami keturių valandų smėlio laikrodžiai budėjimo laikui matuoti ir 30 sekundžių – laivo greičiui matuoti.
Dabar smėlio laikrodžiai naudojami vykdant kai kurias medicinines procedūras, fotografijoje bei pardavinėjami kaip suvenyrai.
Avanti!

Avanti! buvo Italijos socialistų partijos dienraštis. Įsteigtas 1895 m. Romoje, 1897 m. perkeltas į Milaną. Prieš Pirmąjį pasaulinį karą jį redagavo Benito Mussolini. Karo metu griežtai pasisakė prieš karą. Leistas trimis laidomis (Milane, Turine ir Romoje), iš viso 200 tūkst. egzempliorių tiražu. Partijos skilimas ir fašizmo įsigalėjimas pakirto jo įtaką, todėl nuo 1926 m. nustojo ėjęs.
Vėl pradėtas leisti 1943 m., tačiau pokario laikotarpiu turėjo žymiai mažesnį tiražą ir niekada nebepasiekė prieškarinės įtakos. 1993 m. krizės Italijos socialistų partijoje metu vėl nustotas leisti.
Vytautas Pavilanis

Vytautas Pavilanis (g. 1920 m. birželio 7 d. Kaune, m. 2006 spalio 8 d.) – gydytojas, virologas, Lietuvių katalikų mokslo akademijos akademikas (nuo 1970 m.), Lietuvių enciklopedijos bendradarbis.

Biografija

1937 m. baigė Kauno Aušros gimnaziją. 1942 m. baigė VDU Medicinos fakultetą. Baigęs studijas ten pat liko dirbti Patologijos katedros jaunesniuoju asistentu. 1944 m. pasitraukė iš Lietuvos.
Studentaudamas priklausė korporacijai Fraternitas Lituanica. 1946–1947 m. pirmininkavo Paryžiaus lietuvių studentų draugijai.

Mokslinė veikla

1945–1948 m. specializavosi Pastero institute Paryžiuje (iš pradžių kaip stipendininkas, vėliau kaip asistentas), gavo mikrobiologijos (1946 m.) ir hematologijos ir serologijos (1948 m.) diplomus. Nuo 1948 m. profesoriavo Kanadoje Monrealio universiteto higienos mokykloje.
Vadovavo poliomielito, gripo ir kt. virusų vakcinų gamybai. Eksperimentinėje virologijoje ir epidemiologijoje domėjosi poliomelitu, encefalitais, influenca, Q-šiltine, limfogranuloma, leukopenija, leukemija.
Savo tyrinėjimus skelbė šiuose leidiniuose: Annales de l‘Institut Pasteur (nuo 1947), L‘Union Medicale du Canada (nuo 1951), Canadian Medical Asociation Journal (nuo 1953), Revue Canadienne de Biologie (nuo 1953), Canadian Journal of Public Health (nuo 1955), Montreal Medical (nuo 1957), Canadian Journal of Microbiology (nuo 1958).
Skaitė pranešimus moksliniuose suvažiavimuose (tarp kitų XIX tarptautiniame fiziologijos kongrese Monrealyje 1953 m.).
Brothers Union

Istorija

Klubas įkurtas 1949 m.
Lacie Heart

Biografija

Leisė augo rančoje San Luis Obispo apygardoje, netoli Santa Barbaros, Kalifornijoje. Vaikystėje lankė baleto pamokas, o mokykloje priklausė futbolo komandai ir buvo klasės seniūnė.
Būdama 19, ji „Canoga Park“ naktiniame klube dalyvavo mėgėjiškame striptizo konkurse. Čia susipažino su agentu Derek Hay iš „L.A. Direct Models“, kuris ją pakvietė išmėginti jėgas pornografijoje.
Ji debiutavo 2005 metais ir netrukus pasirašė sutartį su kompanija Vivid Entertainment.
Tik pradėjusi karjerą, vienos juostos filmavimo metu Leisė susipažino su Scott Nails. Jiedu netrukus tapo pora ir Leisė pareiškė kompanijai, kad norėtų filmuotis tik su naujuoju draugu arba tik su merginomis. „Vivid“ tuo metu jau turėjo analogiškas sąlygas iškėlusią aktorę, todėl Leisė jų nebedomino ir metų pabaigoje ji susitarė su Digital Playground. 
Leisė visą laiką gyveno Arizonoje ir į Los Andželą vykdavo tik filmuotis. 
2005 – 2009 metais Leisė Hart suvaidino apie 60 filmų.
NK Novigrad

Istorija

Klubo ištakos siekia 1947 m.
Nuo 2016 m. žaidžia Antrame divizione. (Iki tol žaidė trečios pakopos pirmenybėse.)
Reda Bartkutė-Tomingas

Biografija

Lankė Šiaulių Vaikų dailės mokyklą. Taip pat lankė dailės pamokas Moksleivių rūmuose ir būrelį pas tapybos mokytoją Vitą Žabarauskaitę.
1997 metais baigė sustiprintos dailės Šaulių Gegužių vidurinę mokyklą (dab. Gegužių progimnaziją). Metus privačiai mokėsi akademinio piešimo, bei akvarelinės tapybos.
Nuo 1999 iki 2006 metų gyveno Kopenhagoje (Danija) ir Geteborge (Švedija). Ten lankė eksperimentinės fotografijos, akademinio piešimo, tapybos, garfikos kursus.
2010 metais Vilniaus dailės akademijoje (VDA) įgijo animacijos specialybę, audiovizualinio meno bakalauro laipsnį.
Nuo 2013 metų yra LiKA, Lietuvos kino kultūrą puoselėjančios viešosios įstaigos, narė.
Bažnytgiris

Istorija

Kaimas įsikūrė XVIII a. pabaigoje miško, kuris buvo iškirstas Griškabūdžio bažnyčiai statyti, vietoje.
Paratiroidinas

Paratiroidinas (PTH arba parathyroid hormone) - hormonas, kurį gamina prieskydinė liauka. Partiroidinas sudarytas iš 84-rių amino rūgščių. Šis hormonas reguliuoja kalcio koncentraciją kraujyje. Jo gamyba sustiprėja sumažėjus kalcio kiekiui kraujyje. Paratiroidinas stimuliuoja 1-α-hydroxylase enzimo veiklą. Taip pat paratiroidinas prisijungia prie osteoklastų (seną kaulinį audinį ardančios ląstelės) receptorių ir skatina jų veiklą. Taip kauluose esantis kalcis ir fosforas atlaisvinamas ir patenka į kraujotaką. Atstačius kalcio koncentraciją kraujyje paratiroidino gamyba sumažėja.
Alvydas Koncevičius

Alvydas Koncevičius (g. 1963 m. lapkričio 18 d. Garliavoje) – buvęs Lietuvos futbolininkas, treneris.

Biografija

Ilgametis Vilniaus „Žalgirio“ vartininkas: 1983-1989 m. žaidė SSRS pirmenybių aukščiausioje lygoje, 1994-1996 m. rungtyniavo Lietuvos čempionate.
1983 m. tapo SSRS tautų spartakiados čempionu, 1984 m. – SSRS studentų žaidynių čempionu, 1987 m. SSRS pirmenybėse iškovojo 3-ąją vietą ir tapo pasaulio Universiados čempionu, 1995 m. – Lietuvos vicečempionas.
Dar žaidė Telavio „Kaxeti“ (Gruzija) ir Maskvos „Lokomotiv“ (Rusija) klubuose. Vilniaus „Geležinio vilko“ komandos ir Lietuvos kariuomenės futbolo rinktinės vyr. treneris.
2009 - 2013 m. dirbo FM Ateitis komandoje.
2013-2015 m. FA Žalgirietis treneris.
Nuo 2015 m. - vaikų futbolo akademijos Geležinis vilkas įkūrėjas ir treneris.
Airiškas viskis

Airiškas viskis (air. Fuisce arba Uisce beatha) – tai viskis, gaminamas Airijoje. Pagrindinis airiško ir škotiško viskio skirtumas yra tas, kad džiovinant airiškam viskiui skirtą salyklą nenaudojamos durpės (ši taisyklė turi išimčių).
Dėl daugybę šimtmečių trukusios sunkios ekonominės padėties, Airijoje daugelis viskio daryklų jungėsi tarpusavyje arba bankrutavo. Šiuo metu Airijos teritorijoje veikia 3 viskio daryklos – Midleton, Bushmills ir Cooley (kiekviena jų gamina daug skirtingų viskio rūšių).
Viskio gamybos pradžia Airijoje datuojama XII a. viduriu. „Old Bushmills“ darykla skelbiasi esanti seniausia licencijuota darykla pasaulyje, nes 1608 m. iš karaliaus Jokūbo VI gavo licenciją viskio gamybai.
Jaunimo sapnai

Jaunimo sapnai – JAV lietuvių moksleivių laikraštis, ėjęs 1907–1908 m. Valparaise ir 1914–1915 m. Čikagoje.

Istorija

1912–1913 m. leistas kaip „Laisvosios minties“ priedas. Leido Amerikos lietuvių moksleivių susivienijimas.
Linksma valanda

Linksma valanda – JAV lietuvių pramoginis laikraštis, leistas 1899–1910 m. Mahanoi Sityje.

Istorija

Leistas kaip laikraščio „Saulė“ priedas. Iš pradžių savaitraštis, nuo 1901 m. – mėnesinis. Vienais metais prenumeratoriams buvo siunčiamas nemokamai, kitais – už papildomą mokestį. Redaktorius ir leidėjas Domininkas Tomas Bačkauskas-Tamašauskas (iki 1909 m. vasario).
1889–1900 m. greta, kaip laikraščio „Saulė“ priedas ėjo ir laikraštis „Linksmi vakarai“, kuris spausdino daugiausia verstinę beletristiką. Redaktorius ir leidėjas Domininkas Tomas Bačkauskas-Tamašauskas.
Princas Čarlzas

Biografija

Princas Čarlzas gimė Bekingemo rūmuose kaip pirmas Jurgio VI anūkas. Jis mokėsi Čymo ir Gordonstouno mokyklose, Gylongo gramatikos mokykloje Australijoje. Gavęs menų bakalauro diplomą Kembridže tarnavo Britų laivyne 1971-1976 m.
1981 m. Princas Čarlzas  susituokė su Diana Spencer. Su Princese Diana susilaukė dviejų sūnų – Princo Viljamo (g. 1982 m.) ir Princo Hario (g. 1984 m.). Pora išsiskyrė 1996 m. po daugelio paviešintų neištikimybės atvejų. Po metų Diana žuvo autoavarijoje Paryžiuje. 2005 m. vedė Kamilą Parker Bouls, kuri naudoja Kornvalio hercogienės titulą.
Princas Čarlzas turi įvairių socialinių ir humanitarinių interesų: 1976 m. jis įkūrė Princo fondą, yra daugelio labdaros organizacijų rėmėjas ar prezidentas. Jis keletą dešimtmečių remia ekologišką žemdirbystę, bando atkreipti visuomenės demesį į klimato kaitą. Jo pastangos gamtosaugoje buvo įvertintos daugybe apdovanojimų. Be to jis rūpinasi istorinių pastatų apsauga, yra žolininkystės ir alternatyvios medicijos propaguotojas.   
Šiuo metu yra aukščiausiasis anglikonų bažnyčios gubernatorius.
Andrius Žiurauskas

Biografija

Nuo 10 metų priklausė režisieriaus Mamerto Karklelio vadovaujamai „Lietuvos nacionalinio teatro studijai“ Kaune.
1994 m. įstojo į Lietuvos muzikos akademiją TV režisūros specialybę (kurso vadovas Vytautas Čibiras). Po metų metė mokslus akademijoje ir įstojo į Lietuvos pedagoginio universiteto filologijos fakulteto neakivaizdinį skyrių - lietuvių kalbos ir literatūros mokytojo specialybės II kursą. Čia mokėsi iki 2000 m. Mokslų nebaigė. Dirbo Kauno Panemunės pagr. mokyklos dir. pavaduotoju ugdymui. Dalyvavo skaitovų konkursuose.
1996 m. pakviestas dirbti Kauno lėlių teatro aktoriumi. Per devynerius metus sukūrė apie 30 vaidmenų įvairių režisierių spektakliuose. Vaidino Kauno jaunimo kamerinio, Kauno mažojo teatro spektakliuose.
1998 m. išrinktas Lietuvos teatro sąjungos Kauno lėlių teatro skyriaus pirmininku.
2000 m. už debiutą režisūroje - Kauno lėlių teatro spektaklį D. Čepauskaitės „Kai krenta žvaigždė“ (dail. S.Bocullo) apdovanotas „Fortūnos“ diplomu. Dar kartą šiuo apdovanojimu buvo įvertintas už vaidybą J. Januškevičiūtės spektaklyje „Sodžiaus istorijos“.
Nuo 2000 m. Kauno lėlių teatre ir ne tik režisavo spektaklius: E. Matulaitės „Velnias vestuvėse“, teatro improvizaciją „Didysis lėlių šou“, D. Čepauskaitės „Gražuolė ir pabaisa“ ir „Nebus audros", teatro improvizaciją „Didysis Kauno reviu“, spektaklį- žaidimą "Kiškis drąsuolis", spektaklį-roko operą „Vilkas ir ožiukai" (pagal Jaunųjų dramaturgų konkurso nugalėtojos Š. Kepenytės kūrinį).
2001 m. įstojo į Jaroslavlio valstybinio teatro instituto (Rusija) Lėlių teatro režisūros specialybę. 2005 m. apsigynė diplomą su pagyrimu.
2004 m.  išrinktas Tarptautinės lėlininkų organizacijos UNIMA Lietuvos skyriaus prezidentu. Yra vienas iš šventės „Hanza Kaunas" rengėjų. 
Nuo 2008 m. Lietuvos teatro sąjungos Kauno skyriaus pirmininkas.
Taip pat vaidino Kauno jaunimo kameriniame teatre, Kauno mažajame teatre, „Domino" teatre.
2013 m. Vilniaus universitete Kauno fakultete įkūrė „Raudonojo kilimo” teatrą.
Dėstė Lietuvos muzikos ir teatro akademijoje.
2015 m. TV3 televizijoje vedė kulinarinę laidą „Virtuvės istorijos“.
Padėkos Dievui kyšulys

Padėkos Dievui kyšulys (isp. Cabo Gracias a Dios) – kyšulys Centrinėje Amerikoje, išsikiša į Karibų jūrą. Trikampio formos, jos centrine dalimi teka Koko upė, sudaranti sieną tarp Hondūro ir Nikaragvos. Tai toliausiai į rytus nutolęs Hondūro taškas.
Kyšulį taip pavadino pirmasis čia lankęsis europietis (1502 m. rugsėjo 12 d.) Kristupas Kolumbas. Hondūro pakrantėse ekspediciją užklupo smarkus uraganas, nuskendo 4 karavelės. Audra nurimo tik pasiekus kyšulį. Kolumbas kyšulį pavadino kaip padėką Dievui, už tai, kad išgyveno. Be to, minėdamas šį įvykį Kolumbas suteikė vardą Hondūrui: Gracias a Dios hemos salido de esas honduras – „Ačiū Dievui išvykome iš tų gelmių“. Taigi, žodžiu 'gelmės' (honduras) vėliau pavadinta visa pakrantė, o paskui ir šalis.
Beneventas

Ekonomika

Benevente tradiciškai svarbiausias yra žemės ūkis. Pagrindiniai produktai yra vynas, alyvos, tabakas. Pagrindinė pramonė yra maisto (saldainių ir makaronų gamyba), be to yra tekstilės, mechanizmų ir statybos įmonių.
Nuošliauža

Nuošliaužos Lietuvoje

Lietuvoje taip pat pasitaiko nuošliaužų. Jos susidaro upių šlaituose, tvenkinių šlaituose ar kitose vietose. Dažniausiai susidaro dėl žmogaus ūkinės veiklos. Kelios nuošliaužos pridarė materialinių nuostolių, pažeidė statinius, keli pastatai sugriuvo. Taip pat kelios nuošliaužos pareikalavo žmonių aukų.
Ankštakių apylinkė

Istorija

Įkurta 1940 m. pabaigoje, atkurta 1944 m. pabaigoje vietoje Ankštakių seniūnijos. Netrukus panaikinta, tačiau 1949 m. atkurta vietoje Rūdaičių apylinkės. 1950 m. birželio 20 d. priskirta naujai įkurtam Kretingos rajonui.
1954 m. dalis kaimų prijungta prie Rūdaičių apylinkės, o Ankštakių apylinkei priskirta dalis Būbelių apylinkės ir Kvecių apylinkė bei perkeltas apylinkės centras. 1960 m. liepos 13 d. Ankštakių apylinkė panaikinta ir prijungta prie Rūdaičių apylinkės.
Lietuvos Respublikos bausmių vykdymo kodekso komentaras

Lietuvos Respublikos bausmių vykdymo kodekso komentaras - 2002 metų Lietuvos Respublikos bausmių vykdymo kodekso - pamatinio Lietuvos bausmių vykdymo teisės šaltinio - komentaras. Tikslas - pateikti mokslinę teorinę kiekvieno Kodekso straipsnio analizę, jame vartojamų teisės terminų ar tam tikrų žodžių tikrosios prasmės ir reikšmės aiškinimą, atskleisti konkrečių Kodekso straipsnių ar jo struktūrinių dalių tarpusavio santykį.
Išleido „Registrų centras“ 2004 m.
Lietuvos ir Lenkijos valstybinės sienos perėjimo punktai

Lietuvos ir Lenkijos valstybinės sienos perėjimo punktai - iki 2007 m. gruodžio 20 dienos veikę trys kelių ir vienas geležinkelių valstybinės sienos perėjimo punktai. Lietuvai ir Lenkijai pasirašius Šengeno sutartį pasienio punktai buvo panaikinti nuo 2007 m. gruodžio 21 dienos.
Cullin–La–Ringo žudynės

Cullin–La–Ringo žudynės – didžiausios Australijos istorijoje aborigenų atliktos baltųjų kolonistų žudynės, įvykusios Kvinslende 1861 m. spalio 17 dieną. Jų metu buvo nužudyta 19 žmonių.
Horatio Willis vadovaujama dvidešimt penkių žmonių grupė su furgonais, 10 000 avių banda ir įvairia įranga vasario mėnesį išvyko iš Brisbeno į Cullin–La–Ringo – 260 km² dydžio vietovę, norėdami joje įkurti fermą. Keliaujanti grupė savo dydžiu patraukė daugelio aplinkinių kolonistų bei vietinių gyventojų dėmesį.
Pagal John Moore, vieno iš dalyvių, pasakojimą, atvykus į vietą tarp jų pradėjo rinktis aborigenai, vaikščioti, apžiūrinėti. Kai jų susirinko apie 50, be jokio įspėjimo kolonistai buvo užpulti ir visi, įskaitant moteris bei vaikus, išžudyti nula–nulomis. Kai kurie bandė gintis pistoletais ir palapinių kartimis. Pats John Moore sugebėjo nepastebėtas pasislėpti ir išvengti mirties. Dar penki žmonės, tarp jų – vadovo sūnus Thomas Wills, liko gyvi, nes įvykio metu jų nebuvo stovykloje.
Atsakydama policija, aborigenų policija bei susirinkę civiliai surado šiomis žudynėmis įtartus aborigenus ir maždaug 60–70 jų iššaudė.
Pranas Edmundas Galinis

Pranas Edmundas Galinis (1902 m. sausio 12 d. Miežonys, Kaišiadorių valsčius – 1988 m. rugsėjo 12 d. Vrenthamas, Masačiusetso valstija; palaidotas Bostone) – Lietuvos kalbininkas, pedagogas, humanitarinių mokslų daktaras.

Biografija

Nuo 1913 m. gyveno JAV. 1927 m. baigė chemiją Prinstono universitete, vėliau dėstė chemiją JAV aukštosiose mokyklose. 1928–1931 m. Harvardo universitete studijavo filologiją. 1930 m., 1932 m. ir 1937 m. Rytų Prūsijoje rinko kalbinę medžiagą. 1929–1939 m. dėstė lietuvių kalbą, istoriją, geografiją išeivijos lietuvių moksleivių vasaros kursuose. 1940 m. Harvardo universitete apgynė disertaciją „Baltų kalbų įtaka vokiečių tarmėms Rytų Prūsijoje“. Bendradarbiavo JAV lietuvių spaudoje.
Irena Kardymowiczowa

Irena Kardymovič (lenk. Irena Kardymowiczowa; 1899 m. gegužės 29 d. Rzeczycy, Latvija – 1980 m. rugpjūčio 8 d.) – lenkų chemikė ir geologė. Kurį laiką gyveno ir dirbo Vilniuje.

Biografija

Tėvai – Aleksandr Spryngiewicz ir Maria Nowicka.
Vidurinę mokyklą baigė 1922 m. Nuo 1920 m. iki 1922 m. dirbo mokytoja ir vadove lenkų pradinėje mokykloje.

Vilniuje

1922 m. pradėjo studijas Stepono Batoro universitete Vilniuje, vadovaujant P. Radziševskiui, kur 1930 m. jai suteiktas chemijos magistro laipsnis. 1926–1939 m. dirbo asistente Mineralogijos ir petrografijos katedroje, tyrinėjo kristalines uolienas Volynėje ir užsiėmė mokslų apie Žemę populiarinimu. Apršaė Bielčako apylinkių piritą, įdomiausius Volynės mineralus. 1938–1939 m. dalyvavo vulkanologinėje ekskursijose Italijoje (aplankė Etną, Vezuvijų). S. Malkovksiui vadovaujant 1939 m. parašė daktarinę disertaciją apie Volynės kristalines uolienas.
Antrasis pasaulinis karas 1943 m. sutrukdė tiriamąją ir pedagoginę veiklą, tačiau I. Kardymovič tęsė paskaitų skaitymą universiteto jaunimui pogrindyje.

Pokariu

1945 m. persikėlė į Torunę, kur ėjo vyresniojo asistento pareigas universitete. Čia 1947 m. įgijo daktaro laipsnį už darbą parašytą dar Vilniuje.
1949 susituokė ir išvyko į Varšuvą dirbti S. Malkovskio kuriamame „Žemės muziejuje“. Čia tyrė Peninų ir Žemutinės Silezijos uolienas. 1951 m. A. Halicka, tuometinė muziejaus direktorė, suteikia jai sąlygas dirbti kaip savarankiškai mokslininkei.
1953 m. be muziejaus pradeda dirbti dar ir Varšuvos Geologijos Institute. 1954 m. gauna docentės vardą. Pradėjus institute dirbti A. Laškievičiui, pradeda organizuoti Petrografijos ir geochemijos skyrių.
Institute dirbo iki 1965 m. Vėliau buvo emerite. Buvo klasikinė petrografė, puikiai naudojo chemijos metodus. Tyrinėjo dar ir Šventojo Kryžiaus kalnus Lenkijoje. Toliau dirbo su A. Laškievičiumi Petrografijos, Mineralogijos ir Geochemijos skyriuose, bei „Žemės muziejuje“, kur visada jautėsi reikalingiausia.
Mokslo istorijos srityje aprašė iki tol nežinotų faktų apie S. Malkovskio ir Juozo Lukoševičiaus darbus. O S. Malkovskis apie ją pačią yra parašęs monografiją, tačiau 153 psl. rankraštis taip ir liko neišspausdintas.
Mirė po sunkios ligos.
...Baby One More Time Tour

Istorija

Pati pasirodymų aikštelė buvo tik iš laiptų bei dviejų platformų, kur buvo Spears grupė. Tommy Jeans (Tommy Hilfiger) buvo oficialus šio turo rėmėjas. Spears atliko aštuonias dainas iš savo albumo bei „koverius“: Madonna – „Vogue“ ir „Material Girl“, Janet Jackson „Black Cat“ ir „Nasty“ ir Journey „Open Arms“. „Tommy Jeans“ (Tommy Hilfiger) buvo oficialus „The United States and Canada Summer“ turo rėmėjas.
Samuchas

Istorija

XX a. pradžioje minimas kaip Karagačlas (rus. Карагачлы), 1930 m. jis tapo rajono centru, bet 1954 m. rajonas panaikintas.
Argunas

Istorija

Argunas įkurtas XVIII a. Miesto statusas suteiktas 1967 m. Smarkiai nukentėjo Čečėnijos karų metu, bet dabar atstatytas.
Kašmyro istorija

Senovė

Kašmyro slėnis turi ilgą istoriją. Gentinė Kašmyro valstybė minima jau senovės indų tekstuose, tarp jų ir Mahabharatoje. Nuo III a. pr. m. e. ši teritorija buvo priklausoma nuo daugybės imperijų, kurios valdė Šiaurės Vakarų Indiją (Gandharos regioną). Čia viešpatavo Maurjai, Indo-graikai, Indo-skitai, Kušanai, eftalitai.

Hinduizmo-Budizmo laikotarpis

Nuo VI a. Kašmyras iškovojo nepriklausomybę kaip atskira valstybė, ir iki 1339 m. jį valdė įvairios dinastijos, kurios propagavo budizmą ir hinduizmą.
Pirmoji svarbi dinastija buvo Gonandai, kurių metu įsitvirtino Kašmyro statusas. Pirmieji jos valdovai buvo budizmo rėmėjai, tačiau vėlesnieji jau statė hinduistines šventyklas. Tuo metu buvo pastatyta sostinė Šrinagaras.
Labiausiai Kašmyras suklestėjo Korkatų dinastijos laikais. Jos žymiausias valdovas Lalitadija Muktapidas (724-761) sukūrė imperiją, valdžiusią visą Šiaurės Indiją, dalį Tibeto, Irano. Tai buvo didžiausias Kašmyro išsiplėtimas istorijoje.
Korkatų, taip pat vėlesnių dinastijų laikais Kašmyras tapo mokslo ir meno centru, čia buvo sukurta daugybė puikių architektūros bei literatūros paminklų

Islamo laikotarpis

Nuo XIV a. slėnyje įsiviešpatavo musulmoniška dinastija, šalyje plito islamas. Tai buvo antrasis Kašmyro suklestėjimas, kuomet valdė išmintingi valdovai, klestėjo kultūra.

Mogolai, Duraniai, Sikhai

1587-1752 m. Kašmyras priklausė Mogolų imperijai, ir šiuo metu šalis irgi klestėjo. Mogolų imperatoriams patiko vietos klimatas, todėl jie vertino kraštą, pastatė čia savo vasaros rezidencijų, įkūrė puikius sodus.
Tačiau XVIII a silpstant Imperijos valdžiai ir šalyje prasidėjus anarchijai, Kašmyrą užėmė Duranių valdomas Afganistanas. Duranių era truko 1752-1819 m. ir tai buvo vienas juodžiausių laikotarpių Kašmyro istorijoje. Dėl to vietos diduomenė patys pasikvietė tuo metu galingus sikhus, kad užkariautų Kašmyrą ir išvaduotų nuo priespaudos. Sikhai valdė 1819-46 m.

Džamu-Kašmyro karalystė

Britams sutriuškinus sikhų galybę šiaurės Indijoje, galią regione įgavo iki tol silpna dogrų valstybėlė Džamu. Dograi pradėjo užkariavimus, sukurdami didelę valstybę, kurios teritorija ir tapo Džamu-Kašmyro karalyste, atitinkančia Kašmyro regiono plačiąja prasme teritoriją. Ši karalystė įėjo į Britų Indijos sudėtį, tačiau turėjo savivaldą. Tai buvo viena didžiausių Britų Indijos valdų.

Kašmyro konfliktas

1947 m. planuojant Indijos nepriklausomybę, britai padalijo savo koloniją (Britų Indiją) Pietų Azijoje į dvi dalis pagal religiją, Indiją hinduistams ir Pakistaną musulmonams.
Džamu-Kašmyro valstybėje buvo aiški musulmonų dauguma, ir jis buvo greta Pakistano, bet jį valdė hinduistas maharadža. Jis nutarė, kad Kašmyras turėtų likti nepriklausomas, tačiau vėliau, dėl įvairių priežasčių, kurias Indija ir Pakistanas interpretuoja skirtingai, prasidėjo karas, ir minėtas maharadža paprašė Indijos pagalbos. Indija užėmė du trečdalius teritorijos, o Pakistanas – likusį trečdalį.
Šio konflikto metu susiformavo linija tarp abiejų šalių, kuri nėra pripažįstama abiejų valstybių, tačiau kuri de facto yra valstybių riba. Dabartiniu metu Kašmyro slėnis yra valdomas Indijos ir sudaro dalį Džamu ir Kašmyro valstijos